b'\n_START_ARTICLE_\nAnsambel Lojzeta Slaka\n_START_SECTION_\nZasedba\n_START_PARAGRAPH_\nAnsambel Lojzeta Slaka so sestavljali in\xc5\xa1trumentalni trio Lojzeta Slaka in pevska zasedba Fantje s Praprotna._NEWLINE_Harmoniko je v triu ves \xc4\x8das delovanja igral ustanovitelj ansambla in avtor melodij Lojze Slak._NEWLINE_Kitarist v ansamblu je bil ve\xc4\x8dino let Niko Zlobko, ki je v ansamblu igral med letoma 1964 in 1990, nato pa \xc5\xa1e med letoma 2001 in 2007. Bil je Slakova desna roka, avtor ve\xc4\x8dine aran\xc5\xbemajev. V \xc4\x8dasu, ko je igral pri sinovi zasedbi Rompompom med letoma 1990 in 2001, ga je nadome\xc5\xa1\xc4\x8dal Milan Ferle\xc5\xbe. Od leta 2007 pa do konca delovanja ansambla leta 2011 je kitaro v ansamblu igral Janez Hvale._NEWLINE_Tudi basisti so bili v \xc4\x8dasu delovanja le trije. Prvi dve leti je igral Ciril Babnik, ki ga je leta 1965 nasledil Franc Sever. Ta je pri ansamblu ostal ve\xc4\x8d kot dvajset let, dokler se ni leta 1988 odlo\xc4\x8dil za samostojno odvetni\xc5\xa1ko kariero, ki mu je vzela preve\xc4\x8d \xc4\x8dasa, da bi lahko nadaljeval. Zato se je ansamblu pridru\xc5\xbeil Tone \xc5\xa0tritof, ki je nekaj let pozneje za\xc4\x8del tudi prepevati s Fanti s Praprotna kot 1. basist._NEWLINE_Pevsko zasedbo Fantje s Praprotna so ob pridru\xc5\xbeitvi ansamblu sestavljali Andrej Bergant, Jo\xc5\xbee \xc5\xa0ifrar, Janez Habjan, Janez Kalan in Janez Dolenc. Zasedba je ostala nespremenjena 10 let, dokler se ni leta 1974 \xc5\xa0ifrar smrtno ponesre\xc4\x8dil v prometni nesre\xc4\x8di. Takrat ga je nasledil Franci Rebernik, ki je v ansamblu ostal do konca. Vmes sta se od ansambla zaradi zdravstvenih te\xc5\xbeav poslovila tudi Habjan in Kalan, prvi leta 1991, drugi pa 1993. Kot \xc4\x8detrti pevec je zato za\xc4\x8del prepevati Tone \xc5\xa0tritof, petega \xc4\x8dlana niso iskali.\n_START_SECTION_\nZa\xc4\x8detki in prva leta\n_START_PARAGRAPH_\nLojze Slak je \xc5\xbee pred letom 1964 skupaj \xc5\xa1e s tremi brati igral v Ansamblu bratov Slak. Pozneje je zasedba razpadla zaradi slu\xc5\xbeenj voja\xc5\xa1kega roka in Lojzetove preselitve v Ljubljano zaradi slu\xc5\xbebe. \xc5\xbdelja po lastnem ansamblu je ostala, zato je k sodelovanju povabil prijatelja kitarista in klarinetista Nika Zlobka. Kot tretjega \xc4\x8dlana sta na\xc5\xa1la Cirila Babnika, ki je igral na berdo, ljudsko razli\xc4\x8dico basa. Na eni izmed oddaj Poka\xc5\xbei, kaj zna\xc5\xa1 so spoznali pevski kvintet Fantje s Praprotna, s katerim so se dogovorili za sodelovanje. Tako je leta 1964 nastal Ansambel Lojzeta Slaka, ki je \xc5\xa1e isto leto izdal prvo plo\xc5\xa1\xc4\x8do Doma\xc4\x8di vasici pri zalo\xc5\xbeni\xc5\xa1ki hi\xc5\xa1i RTB iz Beograda._NEWLINE_Naslednje leto je Cirila Babnika zamenjal Franc Sever, ansambel pa je snemal nove plo\xc5\xa1\xc4\x8de in uspe\xc5\xa1no nastopal ter osvajal poslu\xc5\xa1alce. Leta 1966 so sodelovali pri snemanju celove\xc4\x8dernega filma Lucija, podali pa so se tudi na prvo vseslovensko turnejo in na prva gostovanja po Evropi. Naslednje leto so posneli tudi prvo televizijsko oddajo. Leta 1968 so ob 25-letnici AVNOJ-a nastopili v Jajcu pred Titom in dobili povabila za nastope po vsej Jugoslaviji. Prejemati so za\xc4\x8deli tudi prve nagrade za veliko \xc5\xa1tevilo prodanih plo\xc5\xa1\xc4\x8d._NEWLINE_Med 1965 in 1970 je bilo pri zalo\xc5\xbebi Jugoton kar 8 njihovih albumov prodanih v nakladi \xc4\x8dez milijon izvodov, zato so med prvimi prejeli nagrado Zlata ptica, izbrani so bili tudi za prvo kasetno izdajo zagreb\xc5\xa1ke zalo\xc5\xbebe in hkrati prvo kaseto v Jugoslaviji na sploh, kot najbolj komercialna long play zasedba takratne dr\xc5\xbeave.\n_START_SECTION_\nVzpon\n_START_PARAGRAPH_\nLeta 1970 so se odpravili na prvo turnejo med slovenskimi izseljenci v ZDA in Kanadi. Ob\xc4\x8dinstvo je bilo tako navdu\xc5\xa1eno nad njimi, da so morali turneje ponavljati vsakih pet let. Ustanavljati so za\xc4\x8deli tudi tako imenovane Button Box klube, kjer so se dru\xc5\xbeili ljubitelji diatoni\xc4\x8dne harmonike, mnogi so si je \xc5\xbeeleli kot glasbilo ali spominek. Leta 1972 so se odpravili na dvomese\xc4\x8dno turnejo po Avstraliji, istega leta pa \xc5\xa1e po zahodni Evropi. Ustavili so se v Franciji, Belgiji, na Nizozemskem, v Zahodni Nem\xc4\x8diji in \xc5\xa0vici._NEWLINE_Leta 1974, med pripravami na praznovanje 10-letnice ansambla, se je v prometni nesre\xc4\x8di smrtno ponesre\xc4\x8dil pevec Jo\xc5\xbee \xc5\xa0ifrar. Pokojnemu prijatelju so posvetili plo\xc5\xa1\xc4\x8do Glas njegov v spomin in se za nekaj \xc4\x8dasa umaknili z odrov. Pozneje ga je nadomestil Franci Rebernik, s katerim so naslednje leto nastopili na dvakrat razprodanem jubilejnem koncertu v hali Tivoli. Istega leta so od\xc5\xa1li na novo turnejo po ZDA in Kanadi, kjer so med drugim nastopili v novem koncertnem amfiteatru Front Row v Clevelandu, ki je bil razprodan mesec dni pred dogodkom._NEWLINE_Ansambel je nadaljeval tudi z nastopi po Sloveniji. Tako so ve\xc4\x8dkrat nastopili tudi na raznih dobrodelnih prireditvah, za kar so prejeli ve\xc4\x8d priznanj, med drugim tudi od Dru\xc5\xa1tva paraplegikov Slovenije leta 1976, ki mu je sledilo tudi drugo leta 1979. Ve\xc4\x8dkrat so bili izbrani tudi za najbolj priljubljen ansambel po izboru poslu\xc5\xa1alcev. Leta 1979 so v tivolski dvorani v Ljubljani dvakrat razprodali koncert ob 15-letnici delovanja. Leta 1980 so se odpravili na tretjo turnejo po ZDA in Kanadi, kjer je \xc5\xbeupan mesta Cleveland Lojzetu Slaku izro\xc4\x8dil Zlati klju\xc4\x8d mestnih vrat in listino \xc4\x8dastnega me\xc5\xa1\xc4\x8dana._NEWLINE_Leta 1981 so v Innsbrucku posneli dve plo\xc5\xa1\xc4\x8di za nem\xc5\xa1ko govore\xc4\x8de podro\xc4\x8dje in od\xc5\xa1li na turnejo po Avstriji. Naslednje leto so prvi\xc4\x8d nastopili v priljubljeni oddaji Musikantenstadl, ki jo je vodil Karl Moick. To jim je odprlo pot na avstrijsko tr\xc5\xbei\xc5\xa1\xc4\x8de, saj so leta 1983 opravili kar dve avstrijski turneji. Leta 1984 so praznovali 20-letnico ansambla in ponovno dvakrat razprodali jubilejni koncert. Za ljubljansko televizijo so posneli oddajo 20 let ansambla Slak. Leto 1985 je prineslo novo turnejo po Severni Ameriki, ki je trajala pet tednov. Maja 1987 so kot gostje nastopili na 1. Alpskem ve\xc4\x8deru na Bledu._NEWLINE_Leta 1988 je pri\xc5\xa1lo do nove kadrovske menjave v ansamblu. Zaradi prezasedenosti s slu\xc5\xbebo jih je zapustil basist Franc Sever. Zamenjal ga je Tone \xc5\xa0tritof. Z novim \xc4\x8dlanom so tako igrali tudi na ve\xc4\x8d dogodkih ob 25-letnici ansambla leta 1989. Leto 1990 je prineslo najodmevnej\xc5\xa1o turnejo po ZDA in Kanadi. Z enournim programom je ansambel nastopil v Nashvillu, en teden so gostovali v Disneylandu na Floridi in en teden igrali na ladji - plavajo\xc4\x8dem hotelu Caribbean, ki je med Miamijem in Karibskimi otoki preva\xc5\xbeal bogate Ameri\xc4\x8dane. V petih tednih je bilo za ansamblom ve\xc4\x8d kot trideset nastopov, mnogo sre\xc4\x8danj s pomembnimi osebnostmi, nastopov pred radijskimi mikrofoni in TV kamerami. Del\xc4\x8dek vsega je posnela tudi ekipa ljubljanske TV, ki je z gostovanja Slakov v Zdru\xc5\xbeenih dr\xc5\xbeavah in Kanadi pripravila dve oddaji iz serije Videomeh.\n_START_SECTION_\nObdobje samostojne Slovenije\n_START_PARAGRAPH_\nLeta 1991 se je od ansambla poslovil Niko Zlobko, ki je bil vsa leta Slakova desna roka, predvsem kot ustvarjalec aran\xc5\xbemajev skladb. Kot novi kitarist se jim je pridru\xc5\xbeil Milan Ferle\xc5\xbe. Zaradi zdravstvenih razlogov jih je zapustil tudi pevec Janez Habjan, za katerega niso iskali zamenjave. Dve veliki spremembi nista negativno vplivali na delovanje ansambla, ampak sta mu dali nov zagon. Tako so leta 1992 za\xc4\x8deli z izvajanjem zamisli Lojzeta Slaka: priprava oddaj Bo\xc5\xa1 videl, kaj dela Dolenc v novome\xc5\xa1ki dvorani Marof. \xc5\xa0lo je za program v \xc5\xbeivo z dolenjskimi \xc5\xa1egami in navadami. Naslednje leto se je od ansambla poslovil pevec Janez Kalan, namesto katerega je od tedaj naprej prepeval basist Tone \xc5\xa0tritof._NEWLINE_Leta 1994 so obele\xc5\xbeili 30-letnico ansambla z dvakrat razprodanim koncertom v Gallusovi dvorani Cankarjevega doma. Istega leta so opravili kraj\xc5\xa1o turnejo po Nem\xc4\x8diji in \xc5\xa0vedski. Tudi v naslednjih letih so izdajali nove plo\xc5\xa1\xc4\x8de, pripravljali oddaje Bo\xc5\xa1 videl, kaj dela Dolenc, ki so bile tematsko obarvane, in opravljali nastope po domovini in tujini. 35-letnico ansambla leta 1999 so proslavili s koncertom v hali Tivoli. Prejeli so ve\xc4\x8d nagrad in priznanj, med drugim priznanje za najbolj popularno vi\xc5\xbeo ameri\xc5\xa1ke zvezne dr\xc5\xbeave Ohio \xe2\x80\x93 to je postala skladba Ej, prijatelj. Leta 2001 se je Milan Ferle\xc5\xbe upokojil, v ansambel se je vrnil Niko Zlobko. Istega leta je ansambel nastopil v oddaji Karla Moicka Musikantenstadl v \xc5\xa0vici.\n_START_SECTION_\nZadnje obdobje\n_START_PARAGRAPH_\nLeta 2004 je ansambel praznoval 40-letnico zasedbe v ljubljanski hali Tivoli. Naslednje leto so bili kot gostje povabljeni na rockovski festival Rock Oto\xc4\x8dec pri Novem mestu. Skupaj z zasedbo Big Foot Mama so pripravili priredbo Nekaj sladkega in skladbo Pomlad, za kateri so prejeli zelo dobre odzive. Leta 2007 se je Niko Zlobko dokon\xc4\x8dno poslovil od ansambla. Namesto njega se je zasedbi za zadnja leta pridru\xc5\xbeil Janez Hvale. Zadnji koncert in nastop ansambla je bil 16. 12. 2010 v Cankarjevem domu v Ljubljani, kjer so se poklonili spominu na pokojnega nekdanjega \xc4\x8dlana Milana Ferle\xc5\xbea. Dokon\xc4\x8dno se je delovanje ansambla zaklju\xc4\x8dilo s smrtjo vodje Lojzeta Slaka, ki je 29. 9. 2011 izgubil svojo bitko z boleznijo.'